চালু হবে এক দেশ এক সময়, ‘অ্যাটমিক ঘড়ি’ আনছেন ভারতীয় বিজ্ঞানীরা!

ওয়েব ডেস্ক: বিজ্ঞানের জগতে ভারত এখন পৃথিবীর মধ্যে এক অগ্রগণ্য দেশ। নীল গ্রহের সর্বোচ্চ শৃঙ্গ থেকে মহাসমুদ্রের গভীরতম স্থান এবং অবশ্যই মহাকাশ গবেষণায় ভারতীয় বিজ্ঞানীরা গোটা বিশ্বকে তাক লাগিয়ে দিচ্ছেন। এবার তাঁরাই উপহার দিলেন ভারতের নিজস্ব স্ট্যান্ডার্ড টাইম।

এই মুহূর্তে ইন্ডিয়ান স্ট্যান্ডার্ড টাইম (IST) বলতে যাকে গণ্য করা হয় তা দ্রাঘিমাংশের উপর নির্ভর করে। কিন্তু আরও নিখুঁত সময় বলতে পারে জিপিএস স্যাটেলাইট যা কো-অর্ডিনেটেড ইউনিভার্সাল টাইম সিস্টেমের সঙ্গে তাল মিলিয়ে করা হয়। কিন্তু আর কয়েক মাসের মধ্যেই আসতে চলেছে ভারতের নিজস্ব অ্যাটমিক ক্লক যার নাম নেভিগেশন উইথ ইন্ডিয়ান কনস্টেলেশন সিস্টেম বা ন্যাভ আইসি (NavIC) সিস্টেম।

আরও পড়ুন: আইফোনে এবার থেকে অ্যান্ড্রয়েডের মতো দুটি হোয়াটসঅ্যাপ অ্যাকাউন্ট

খুব শিগগিরই এই ন্যাভ আইসি সিস্টেমের সঙ্গে সংযুক্ত হবে ন্যাশনাল ফিজিক্যাল ল্যাবরেটরি না এনপিএল (NPL)। ফরিদাবাদে অবস্থিত এনপিএল ন্যাভ আইসি-র থেকে সময় সংক্রান্ত তথ্য সংগ্রহ করবে এবং তা অপটিকার ফাইবার সংযোগের সাহায্যে পাঠিয়ে দেবে আমেদাবাদ, বেঙ্গালুরু, ভুবনেশ্বর এবং গুয়াহাটিতে।

এই অ্যাটমিক ঘড়ির ব্যবহার ডিজিটাল হাতঘড়ি, স্মার্টফোন, ল্যাপটপে সরাসরি নিখুঁত সময় দেখানোর ব্যবস্থা নিশ্চিত করবে। পরিষেবা প্রদানকারী সংস্থার থেকে আর জিপিএস ডেটার উপর নির্ভর করতে হবে না। খুব শিগগিরই অ্যাটমিক ঘড়ির ব্যবস্থা থাকা আঞ্চলিক কেন্দ্রগুলি সমস্ত ব্যবহারকারীদের সঠিক সময় প্রদান করবে যা দেশে ‘এক দেশ এক সময়’ চালু করতে সহায়তা করবে।